Document ID: 32007R1217

KOMISIJAS REGULA (EK) Nr. 1217/2007
(2007. gada 18. oktobris),
ar ko groza III pielikumu Padomes Regulai (EEK) Nr. 3030/93 par kopīgiem noteikumiem konkrētu tekstilizstrādājumu importam no trešām valstīm
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 12. oktobra Regulu (EEK) Nr. 3030/93 par kopīgiem noteikumiem konkrētu tekstilizstrādājumu importam no trešām valstīm (1) un jo īpaši tās 13. un 19. pantu,
tā kā:
(1)
Komisija un Ķīnas Tautas Republikas Tirdzniecības ministrija (turpmāk tekstā - “TM”) 2005. gada 10. jūnijā parakstīja saprašanās memorandu (turpmāk tekstā - “SM”) par dažu Ķīnas izcelsmes tekstilizstrādājumu un apģērbu eksportu uz Kopienu. Līdz ar SM ieviesa saskaņotus daudzumus dažām tekstilizstrādājumu kategorijām. Saskaņoto daudzumu piemērošanas termiņš beigsies 2008. gada 1. janvārī.
(2)
SM attiecas uz desmit tekstilizstrādājumu kategoriju importu Kopienā no Ķīnas: 2. kategorija (kokvilnas audumi), 4. kategorija (T krekli), 5. kategorija (puloveri), 6. kategorija (bikses), 7. kategorija (blūzes), 20. kategorija (gultas veļa), 26. kategorija (kleitas), 31. kategorija (krūšturi), 39. kategorija (galdauti un virtuves dvieļi) un 115. kategorija (linšķiedras vai rāmijas dzija). Muitas kodi, kas atbilst minētajiem ražojumiem, ir norādīti Regulas (EEK) Nr. 3030/93 I pielikumā.
(3)
Jānodrošina, lai attiecīgo Ķīnas izcelsmes izstrādājumu (uz kuriem patlaban attiecas SM saskaņotie daudzumi) importa pāreja uz pilnīgi liberalizētu tekstilizstrādājumu tirdzniecību norisētu vienmērīgi un raiti. Pamatojoties uz katras SM kategorijas sīku analīzi, kurā ir informācija par agrāku un pašreizēju izmantošanu, agrākiem un pašreizējiem saskaņotiem līmeņiem, agrākiem un pašreizējiem faktiskiem tirdzniecības līmeņiem, importa daļām un īpašām ražojumu kategoriju problēmām, Komisija un TM ir secinājusi, ka jāievieš pārraudzības sistēma, jo ir ļoti iespējams, ka astoņām no desmit tekstilizstrādājumu kategorijām, uz kurām attiecas SM saskaņotie daudzumi, 2008. gadā nāksies saskarties ar spiedienu, ko rada Ķīnas izcelsmes imports. Attiecīgās astoņas tekstilizstrādājumu kategorijas ir šādas: 4. kategorija (T krekli), 5. kategorija (puloveri), 6. kategorija (bikses), 7. kategorija (blūzes), 20. kategorija (gultas veļa), 26. kategorija (kleitas), 31. kategorija (krūšturi) un 115. kategorija (linšķiedras vai rāmijas dzija).
(4)
Pie minētā secinājuma, ka vajadzīga pārraudzība, nonāca, ņemot vērā arī to, ka citos lielos patērētāju tirgos līdz 2008. gada 31. decembrim būs spēkā ierobežojumi attiecībā uz vairāku Ķīnas izcelsmes tekstilizstrādājumu kategoriju importu.
(5)
Lai nodrošinātu vienmērīgu pāreju uz pilnīgi liberalizētu tekstilizstrādājumu tirdzniecību, pēc iespējas priekšlaicīgi jāpārrauga importa tendences astoņām iepriekšminētajām tekstilizstrādājumu kategorijām, kas norādītas Regulas (EEK) Nr. 3030/93 I pielikumā, izveidojot a priori pārraudzības sistēmu, kas būtu divkārša pārbaudes sistēma minētajiem ražojumiem un ko piemērotu vienu gadu, t. i., no 2008. gada 1. janvāra līdz 2008. gada 31. decembrim.
(6)
Ķīnas Tautas Republikas (ĶTR) valdība ir informējusi Komisiju, ka no 2008. gada 1. janvāra līdz 2008. gada 31. decembrim tā sadarbosies saskaņā ar divkāršās pārbaudes uzraudzības sistēmu minētajām astoņām SM kategorijām.
(7)
Tādēļ Regula (EEK) Nr. 3030/93 attiecīgi jāgroza.
(8)
Lai no 2008. gada 1. janvāra nodrošinātu importa režīma skaidrību un paredzamību, šī regula laikus jāpublicē Eiropas Savienības Oficiālajā Vēstnesī.
(9)
Saskaņā ar III pielikuma 14. panta 1. punktu līdz 2008. gada 31. martam attiecīgo importa režīmu piemēros attiecībā uz to Ķīnas izcelsmes tekstilizstrādājumu laišanu brīvā apgrozībā, uz kuriem attiecas SM saskaņotie daudzumi un kas nosūtīti pirms 2008. gada 1. janvāra.
No 2008. gada 1. aprīļa piemēros šajā regulā paredzēto divkāršās pārbaudes uzraudzību, un importa atļaujas izsniedz apmaiņā pret eksporta licencēm, kas izsniegtas attiecīgajiem ražojumiem.
(10)
Šajā regulā paredzētie pasākumi ir saskaņā ar Tekstilpreču komitejas atzinumu, kas izveidota ar Regulas (EEK) Nr. 3030/93 17. pantu,
IR PIEŅĒMUSI ŠO REGULU.
1. pants
Regulas (EEK) Nr. 3030/93 III pielikumu groza, kā norādīts šīs regulas pielikumā.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2008. gada 1. janvāra līdz 2008. gada 31. decembrim.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 18. oktobrī

Labels: 1
3
18
5